SK Úradný vestník Európskej únie L 125/10

VYKONÁVACIE ROZHODNUTIE RADY (EÚ) 2018/748

zo 14. mája 2018

o podrobení novej psychoaktívnej látky 1-(4-kyanobutyl)-N-(2-fenylpropán-2-yl)-1H-indazol-3-karboxamid (CUMYL-4CN-BINACA) kontrolným opatreniam

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok (1), a najmä na jeho článok 8 ods. 3,

so zreteľom na návrh Európskej komisie,

so zreteľom na stanovisko Európskeho parlamentu (2),

keďže:

(1) V súlade s článkom 6 rozhodnutia Rady 2005/387/SVV bola na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť vypracovaná správa o hodnotení rizika novej psychoaktívnej látky 1-(4-kyanobutyl)-N-(2-fenylpropán-2-yl)-1H-indazol-3-karboxamid (CUMYL-4CN-BINACA) a 14. novembra 2017 bola predložená Komisii a Rade.

(2) Látka CUMYL-4CN-BINACA je syntetický kanabinoid. Vykazuje podobné účinky ako THC, ktorý spôsobuje hlavné psychoaktívne účinky kanabisu, avšak látka CUMYL-4CN-BINACA ma dodatočnú život ohrozujúcu toxicitu. Vysoká účinnosť látky CUMYL-4CN-BINACA na jednej strane a skutočnosť, že môže mať vysoký alebo neznámy variabilný obsah v zmesiach na fajčenie na druhej strane predstavujú veľké riziko otravy.

(3) Látka CUMYL-4CN-BINACA je dostupná v Únii minimálne od októbra 2015 a bola zistená v 11 členských štátoch. Vzhľadom na povahu látky CUMYL-4CN-BINACA je pravdepodobné, že jej zistenie nie je dostatočne nahlasované, keďže sa v prípade látky CUMYL-4CN-BINACA zisťovanie nevykonáva bežne. Vo väčšine prípadov bola látka CUMYL-4CN-BINACA zaistená vo forme prášku alebo rastlinného materiálu, ale v menšej miere aj v iných fyzikálnych formách, napr. vo forme tzv. „blotter“. V rámci Únie došlo k zaisteniu vo viac ako 270 prípadoch.

(4) Dva členské štáty nahlásili 11 úmrtí spojených s látkou CUMYL-4CN-BINACA. V najmenej piatich prípadoch týchto úmrtí bola látka CUMYL-4CN-BINACA príčinou úmrtia alebo k nemu pravdepodobne prispela. Dva členské štáty okrem toho nahlásili 5 akútnych intoxikácií bez smrteľných následkov spojených s látkou CUMYL-4CN-BINACA. Vzhľadom na povahu látky CUMYL-4CN-BINACA je pravdepodobné, že s ňou spojené prípady intoxikácie bez smrteľných následkov a prípady úmrtia spôsobené látkou CUMYL-4CN-BINACA nie sú dostatočne zisťované a nahlasované.

(5) Nie sú k dispozícii informácie o zapojení organizovanej trestnej činnosti do výroby, distribúcie, obchodu a dodávania látky CUMYL-4CN-BINACA v rámci Únie. Z dostupných údajov vyplýva, že látka CUMYL-4CN-BINACA sa vyrába v chemických podnikoch v Číne.

(6) Látka CUMYL-4CN-BINACA sa obvykle predáva v tzv. head shopoch v malých a vo veľkoobchodných množstvách označených ako tzv. „legal-high“ ako zmesi na fajčenie alebo ako prášok, ako aj na internete označených ako tzv. „legálna“ náhrada za kanabis. Pravdepodobne sa predáva aj priamo na trhu s nelegálnymi drogami. Keďže balenie takýchto výrobkov len zriedka uvádza ich zloženie, väčšina používateľov nevie, že užívajú látku CUMYL-4CN-BINACA, alebo dokonca syntetické kanabinoidy vo všeobecnosti.

(7) Látka CUMYL-4CN-BINACA nemá v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa látka CUMYL-4CN-BINACA mohla použiť na akékoľvek iné účely než ako analytický referenčný štandard a vo vedeckom výskume.

(8) Zo správy o hodnotení rizika vyplýva, že mnohé z otázok spojených s látkou CUMYL-4CN-BINACA, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohli byť zodpovedané prostredníctvom ďalšieho výskumu. Dostupné dôkazy a informácie o zdravotných a sociálnych rizikách, ktoré látka CUMYL-4CN-BINACA predstavuje, však poskytujú dostatočný dôvod na to, aby sa látka CUMYL-4CN-BINACA podrobila kontrolným opatreniam v celej Únii.

(9) Látka CUMYL-4CN-BINACA nie je uvedená v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961, ani v zozname Dohovoru Organizácie Spojených národov o psychotropných látkach z roku 1971. Látka CUMYL-4CN-BINACA nie je v súčasnosti predmetom hodnotenia v rámci systému OSN.

(10) Keďže deväť členských štátov kontroluje látku CUMYL-4CN-BINACA podľa vnútroštátnych právnych predpisov o kontrole drog a päť členských štátov podľa iných právnych predpisov, podrobenie látky CUMYL-4CN-BINACA kontrolným opatreniam v celej Únii by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami vyplývajúcimi z dostupnosti a užívania látky CUMYL-4CN-BINACA.

(11) V rozhodnutí 2005/387/SVV sa Rade udeľujú vykonávacie právomoci pre prípad výskytu nových psychoaktívnych látok, ktoré zistia a oznámia členské štáty, s cieľom umožniť rýchlu a odbornú reakciu na úrovni Únie vo forme podrobenia týchto látok kontrolným opatreniam v rámci celej Únie. Keďže boli splnené podmienky a postup na uplatnenie takýchto vykonávacích právomocí, malo by sa prijať vykonávacie rozhodnutie, ktorým sa látka CUMYL-4CN-BINACA podrobí kontrolným opatreniam v rámci celej Únie.

(12) Dánsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia, ktorým sa vykonáva rozhodnutie 2005/387/SVV.

(13) Írsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia, ktorým sa vykonáva rozhodnutie 2005/387/SVV.

(14) Spojené kráľovstvo nie je viazané rozhodnutím 2005/387/SVV, a preto sa nezúčastňuje na prijímaní a uplatňovaní tohto rozhodnutia, nie je ním viazané a ani nepodlieha jeho uplatňovaniu,

PRIJALA TOTO ROZHODNUTIE:

Článok 1

Nová psychoaktívna látka 1-(4-kyanobutyl)-N-(2-fenylpropán-2-yl)-1H-indazol-3-karboxamid (CUMYL-4CN-BINACA) sa podrobuje kontrolným opatreniam v celej Únii.

Článok 2

Členské štáty prijmú v súlade so svojimi vnútroštátnymi právnymi predpismi do 23. mája 2019 potrebné opatrenia na podrobenie látky CUMYL-4CN-BINACA kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov o psychotropných látkach z roku 1971.

Článok 3

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto rozhodnutie sa uplatňuje v súlade so zmluvami.

V Bruseli 14. mája 2018 Za Radu predsedníčka E. ZAHARIEVA

(1) Ú. v. EÚ L 127, 20.5.2005, s. 32.

(2) Stanovisko z 3. mája 2018 (zatiaľ neuverejnené v úradnom vestníku).